กฎกระทรวงกฎกระทรวงฉบับที่๒ (พ.ศ. ๒๕๑๔)ออกตามความในพระราชบัญญัติจดทะเบียนเครื่องจักรพ.ศ.๒๕๑๔------------------ อาศัยอำนาจตามความในมาตรา๖ มาตรา ๘ และมาตรา ๑๗ แห่งพระราชบัญญัติจดทะเบียนเครื่องจักร พ.ศ. ๒๕๑๔รัฐมนตรีว่าการกระทรวงอุตสาหกรรมออกกฎกระทรวงไว้ ดังต่อไปนี้ ข้อ๑เจ้าของเครื่องจักรผู้ใดประสงค์จะจดทะเบียนกรรมสิทธิ์เครื่องจักร ให้ยื่นคำขอตามแบบ อ. ๑/๑ ท้ายกฎกระทรวงนี้จำนวนสามฉบับพร้อมด้วยเอกสารหลักฐานตามที่ระบุไว้ในคำขอ ต่อนายทะเบียน ณสำนักงานทะเบียนเครื่องจักรกลางหรือสำนักงานทะเบียนเครื่องจักรประจำจังหวัดที่เครื่องจักรนั้นตั้งอยู่ในกรณีที่ได้จัดตั้งสำนักงานทะเบียนเครื่องจักรประจำจังหวัด ข้อ๒ให้นายทะเบียนปิดประกาศการขอจดทะเบียนกรรมสิทธิ์เครื่องจักรตามแบบที่กระทรวงอุตสาหกรรมกำหนด ณสำนักงานทะเบียนเครื่องจักรที่รับคำขอ และที่ว่าการอำเภอหรือกิ่งอำเภอที่เครื่องจักรนั้นตั้งอยู่มีกำหนดเวลาสามสิบวันนับแต่วันประกาศเป็นต้นไป ข้อ๓ผู้ใดประสงค์จะคัดค้านการจดทะเบียนกรรมสิทธิ์เครื่องจักรให้ยื่นคำร้องคัดค้านต่อนายทะเบียนตามแบบที่กระทรวงอุตสาหกรรมกำหนดภายในกำหนดเวลาตามประกาศในข้อ ๒ เมื่อได้รับคำร้องคัดค้าน ให้นายทะเบียนระงับการดำเนินการจดทะเบียนไว้ก่อนจนกว่าจะทราบผู้ถือกรรมสิทธิ์เป็นการแน่นอนแต่ถ้านายทะเบียนสอบสวนแล้วเห็นว่าการคัดค้านนั้นไม่มีเหตุผลเพียงพอและได้ตรวจสอบคำขอและเอกสารหลักฐานตามคำขอเป็นการถูกต้องแล้วให้นายทะเบียนจัดให้มีแผ่นป้ายทะเบียนทำด้วยโลหะ มีขนาด ลักษณะ และข้อความตามแบบ ร.๘/๑ท้ายกฎกระทรวงนี้ติดไว้ที่ส่วนหนึ่งส่วนใดของเครื่องจักรนั้นให้เห็นได้โดยชัดเจน ข้อ๔ ให้นายทะเบียนผู้ได้รับคำขอตามข้อ๑ เป็นผู้ออกหนังสือสำคัญแสดงการจดทะเบียนเครื่องจักรตามแบบ ร.๒/๑ ท้ายกฎกระทรวงนี้มอบแก่ผู้ยื่นคำขอหนึ่งฉบับ และเก็บรักษาไว้ ณสำนักงานทะเบียนเครื่องจักรประจำจังหวัดที่เครื่องจักรนั้นตั้งอยู่หนึ่งฉบับสำนักงานทะเบียนเครื่องจักรกลางหนึ่งฉบับ ข้อ๕เจ้าของเครื่องจักรที่ได้จดทะเบียนกรรมสิทธิ์เครื่องจักรใดไว้แล้วประสงค์จะจดทะเบียนจำนองหรือขายฝากเครื่องจักรนั้นให้ยื่นคำขอตามแบบ อ.๑/๒ท้ายกฎกระทรวงนี้จำนวนสองฉบับพร้อมด้วยเอกสารหลักฐานตามที่ระบุไว้ในคำขอต่อนายทะเบียน ณสำนักงานทะเบียนเครื่องจักรกลางหรือสำนักงานทะเบียนเครื่องจักรประจำจังหวัดที่เครื่องจักรนั้นตั้งอยู่ในกรณีที่ได้จัดตั้งสำนักงานทะเบียนเครื่องจักรประจำจังหวัด ให้นำความในข้อ๒ และข้อ ๓ มาใช้บังคับแก่การจดทะเบียนจำนองหรือขายฝากเครื่องจักรโดยอนุโลม ข้อ๖เมื่อนายทะเบียนได้ตรวจสอบคำขอและเอกสารหลักฐานตามคำขอเป็นการถูกต้องแล้วให้จัดทำหนังสือสัญญาจำนองหรือขายฝากเครื่องจักรตามแบบอ.๒/๑ หรือแบบ อ.๒/๒ ท้ายกฎกระทรวงนี้ จำนวนสามฉบับพร้อมทั้งบันทึกสาระสำคัญของสัญญาลงในหนังสือสำคัญแสดงการจดทะเบียนเครื่องจักรให้ปรากฏการจำนองหรือขายฝากเครื่องจักรนั้นแล้วมอบหนังสือสัญญาให้คู่สัญญายึดถือไว้ฝ่ายละหนึ่งฉบับและเก็บรักษาไว้ ณ สำนักงานทะเบียนเครื่องจักรที่รับคำขอหนึ่งฉบับ ข้อ๗ในกรณีเจ้าของเครื่องจักรประสงค์จะจดทะเบียนกรรมสิทธิ์เครื่องจักรพร้อมกับการจดทะเบียนจำนองหรือขายฝากเครื่องจักร ให้นำความในข้อ ๑ข้อ ๒ ข้อ ๓ ข้อ ๔ ข้อ ๕ และข้อ ๖มาใช้บังคับแก่การจดทะเบียนโดยอนุโลม ข้อ๙ ผู้ใดประสงค์จะจดทะเบียนไถ่ถอนการจำนองหรือขายฝากเครื่องจักร ให้ยื่นคำขอตามแบบ อ.๑/๓ ท้ายกฎกระทรวงนี้จำนวนสองฉบับพร้อมด้วยเอกสารหลักฐานตามที่ระบุไว้ในคำขอต่อนายทะเบียนที่ได้ออกหนังสือสำคัญแสดงการจดทะเบียนเครื่องจักร ข้อ๙เมื่อนายทะเบียนได้ตรวจสอบคำขอและเอกสารหลักฐานตามคำขอเป็นการถูกต้องแล้วให้จดลงในหนังสือสำคัญแสดงการจดทะเบียนเครื่องจักรให้ปรากฏการไถ่ถอนนั้น ข้อ๑๐เจ้าของเครื่องจักรผู้ใดประสงค์จะจดทะเบียนสิทธิและนิติกรรมอย่างอื่นเกี่ยวกับเครื่องจักรที่ได้จดทะเบียนไว้แล้วให้ยื่นคำขอตามแบบ อ.๑/๔ ท้ายกฎกระทรวงนี้จำนวนหนึ่งฉบับพร้อมด้วยเอกสารหลักฐานตามที่ระบุไว้ในคำขอต่อนายทะเบียนที่ได้ออกหนังสือสำคัญแสดงการจดทะเบียนนั้น ข้อ๑๑เมื่อนายทะเบียนได้ตรวจสอบคำขอและเอกสารหลักฐานตามคำขอเป็นการถูกต้องแล้วให้จดลงในหนังสือสำคัญแสดงการจดทะเบียนเครื่องจักรให้ปรากฏการจดทะเบียนนั้น ให้ไว้ณ วันที่ ๓๐ ธันวาคม พ.ศ. ๒๕๑๔ ยศ บุนนาค ปลัดกระทรวงอุตสาหกรรม ผู้ใช้อำนาจของ รัฐมนตรีว่าการกระทรวงอุตสาหกรรม[ดูข้อมูลจากภาพกฎหมาย]-------------------------------------------------------------------------------------------------หมายเหตุ:-เหตุผลในการประกาศใช้กฎกระทรวงฉบับนี้ คือ เนื่องจากหลักเกณฑ์วิธีการ และแบบในการจดทะเบียนเครื่องจักรรวมตลอดถึงการประทับหรือทำเครื่องหมายการจดทะเบียนไว้ที่เครื่องจักรและการออกหนังสือสำคัญแสดงการจดทะเบียนเครื่องจักร ตามมาตรา ๖ และมาตรา ๘แห่งพระราชบัญญัติจดทะเบียนเครื่องจักร พ.ศ. ๒๕๑๔ ต้องกำหนดโดยกฎกระทรวง จึงจำเป็นต้องออกกฎกระทรวงฉบับนี้[รก.๒๕๑๕/๑๙/๓พ./๔ กุมภาพันธ์ ๒๕๑๕]